2017թ. մարտին Բրիտանիայի վարչապետ Թերեզա Մեյը Եվրամիության պայմանագրի 50-րդ հոդվածը գործի դրեց՝ պաշտոնապես սկսելով Բրեքսիթի երկամյա իրավաբանական գործընթացը, որը նախատեսվում է ավարտել 2019թ. մարտին: Բայց ոչ միայն ԵՄ անդամակցության կողմնակիցներն են երկրորդ հանրաքվե անցկացնելու հույսեր փայփայում: Ինչպես գրում է The Independent-ը, Եվրահանձնաժողովի նախագահ Ժան Կլոդ Յունկերը երեքշաբթի օրը հաստատել է Եվրախորհրդի նախագահ Դոնալդ Տուսկի հայտարարությունը, թե Բրիտանիան կարող է «փոխել իր միտքը», հայտնելով բրիտանացիներին, որ «մեր սրտերը բաց են ձեզ համար»: «Երբ բրիտանացիները, համաձայն 50-րդ հոդվածի, լքեն ԵՄ-ը, դեռեւս կա 49-րդ հոդվածը, որը թույլ կտա վերադառնալ եւ կրկին անդամակցել, եւ ես կուզենայի՝ դա այդպես լիներ», - ասել է նա: [1]